***** ΚΑΝΟΝΙΣΜΟΣ (ΕΟΚ) αριθ. 1007/86 ΤΟΥ ΣΥΜΒΟΥΛΙΟΥ της 25ης Μαρτίου 1986 για την τροποποίηση του κανονισμού (ΕΟΚ) αριθ. 1418/76 περί κοινής οργανώσεως αγοράς στον τομέα της ορύζης όσον αφορά το καθεστώς των επιστροφών στην παραγωγή ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43 παράγραφος 2, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), τη γνώμη της Οικονομικής και Κοινωνικής Επιτροπής (3), Εκτιμώντας: ότι το άρθρο 9 του κανονισμού (ΕΟΚ) αριθ. 1418/76 (4), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (5), προβλέπει τη δυνατότητα χορήγησης επιστροφής στην παραγωγή για τα θραύσματα ρυζιού που χρησιμοποιούνται στην αμυλοποιία και στη ζυθοποιία, προκειμένου τα εν λόγω βασικά προϊόντα να τίθενται στη διάθεση της βιομηχανίας σε τιμή κατώτερη από την τιμή που θα προέκυπτε από την εφαρμογή του συστήματος εισφορών και κοινών τιμών· ότι αποδείχθηκε ότι το υπάρχον καθεστώς των επιστροφών στην παραγωγή δεν είναι προσαρμοσμένο στην εξέλιξη του τομέα της αμυλοποιίας· ότι θα πρέπει να χορηγείται η επιστροφή μόνο για τα άμυλο ρυζιού και ορισμένα παράγωγα προϊόντα που χρησιμοποιούνται για την παρασκευή εμπορευμάτων για τα οποία το καθεστώς εισαγωγής δεν εξασφαλίζει επαρκή προστασία· ότι, προκειμένου να διευκολυνθεί μια προοδευτική προσαρμογή στη νέα κατάσταση του τομέα αμυλοποιίας που, βάσει των νέων διατάξεων, δεν θα επωφελείται πλέον της επιστροφής στην παραγωγή, είναι απαραίτητο να προβλεφθεί μία μεταβατική περίοδος · ότι, για να τηρηθεί ο ενιαίος χαρακτήρας του νέου καθεστώτος επιστροφής στην παραγωγή για όλα τα άμυλα και τα παράγωγα προϊόντα, πρέπει να προβλεφθεί ότι θα εφαρμοσθεί από την αρχή της περιόδου εμπορίας των σιτηρών 1986/87, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στον κανονισμό (ΕΟΚ) αριθ. 1418/76 προστίθεται το ακόλουθο άρθρο: «Άρθρο 9α 1. Είναι δυνατό να χορηγηθεί επιστροφή στην παραγωγή για το άμυλο και ορισμένα παράγωγα προϊόντα που λαμβάνονται από το ρύζι και από θραύσματα ρυζιού, τα οποία χρησιμοποιούνται στην παρασκευή εμπορευμάτων. Ο κατάλογος των εμπορευμάτων που αναφέρονται στο πρώτο εδάφιο καταρτίζεται σύμφωνα με τη διαδικασία που προβλέπεται στην παράγραφο 3. Ωστόσο, υπό προϋποθέσεις που θα καθοριστούν σύμφωνα με την εν λόγω διαδικασία, ο κατάλογος αυτός μπορεί να τροποποιηθεί από την Επιτροπή σύμφωνα με τη διαδικασία που προβλέπεται στην παράγραφο 4. 2. Η επιστροφή που αναφέρεται στην παράγραφο 1 καθορίζεται κατά τακτά χρονικά διαστήματα. Ωστόσο, κατά τις περιόδους εμπορίας 1986/87, 1987/88 και 1988/89, η επιστροφή μπορεί να καθοριστεί για μία ολόκληρη περίοδο εμπορίας. 3. Το Συμβούλιο, μετά από πρόταση της Επιτροπής, θεσπίζει με ειδική πλειοψηφία τους γενικούς κανόνες που απαιτούνται για την εφαρμογή του παρόντος άρθρου. 4. Η Επιτροπή θεσπίζει τις λεπτομέρειες εφαρμογής του παρόντος άρθρου και καθορίζει το ύψος της επιστροφής σύμφωνα με τη διαδικασία που προβλέπεται στο άρθρο 27.» Άρθρο 2 Το ύψος των επιστροφών στην παραγωγή που προβλέπονται στο άρθρο 9 του κανονισμού (ΕΟΚ) αριθ. 1418/76 μειώνεται προοδευτικά κατά τη διάρκεια των τριών περιόδων εμπορίας 1986/87,1987/88 και 1988/89. Άρθρο 3 Το άρθρο 9 του κανονισμού (ΕΟΚ) αριθ. 1418/76 καταργείται από την πρώτη ημέρα της περιόδου εμπορίας των σιτηρών 1989/90. Άρθρο 4 Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Το άρθρο 1 εφαρμόζεται από την αρχή της περιόδου εμπορίας των σιτηρών 1986/87. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Μαρτίου 1986.

[Source: multi_eurlex | Tokens: 3303]